Ses met 8kg se olifanttande betrap | Maroela Media
Foto ter illustrasie. (Foto: SAPD)
Die Valke se span in Durban het Donderdag ses mans in hegtenis geneem nadat 8,1 kg se olifanttande in hul besit gevind is.
Die mans, almal tussen die ouderdom van 27 en 40, kon nie 'n behoorlike rede verskaf nie waarom hulle die tande in hul besit het toe hulle deur lede van die Valke by die King Shaka-internasionale lughawe voorgekeer is.
"Die Valke het inligting ontvang oor mans wat in besit is van olifanttande. Hierna is drie mans voorgekeer toe hulle by die lughawe inry en twee olifanttande in hul voertuig aangetref is," lui 'n verklaring wat die Valke Vrydag uitgestuur het. Die mans is onmiddellik in hegtenis geneem en daar is op die voertuig beslag gelê. Volgens die verklaring is die tande ongeveer R200 000 werd.
Die ondersoek het polisie toe na 'n lodge in die noorde van Durban gelei waar nóg drie mans in hegtenis geneem is. Na wat verneem word was die mans in Durban om 'n moontlike koper vir die tande te soek.